Alex Čiernik

**Alex Čiernik** (s. 8. lokakuuta 2004 Wolfsburg, Saksa) on slovakialainen jääkiekkoilija, jolla on tulokassopimus NHL-seura Philadelphia Flyersin kanssa. Hän on pelipaikaltaan vasen laitahyökkääjä.

## Ura
### Seuraura
Čiernik syntyi Saksan Wolfsburgissa, kun hänen isänsä Ivan pelasi tuolloin Grizzly Adams Wolfsburgin joukkueessa. Čiernik myös kasvoi Saksassa ja hänen kasvattajaseuransa on Kölner EC. Čiernik siirtyi 14-vuotiaana Ruotsiin ja Flemingsbergin junioreihin kaudeksi 2018–2019. Kaudella 2019–2020 hän pelasi myös yhden ottelun seuran miesten joukkueessa, jota valmensi Čiernikin isä Ivan. Joukkue pelasi Ruotsin neljänneksi korkeimmalla sarjatasolla HockeyTvåanissa ja Alex Čiernik teki ottelussa tehot 1+1=2.

Kaudeksi 2020–2021 Čiernik siirtyi Södertäljen junioreihin. Hän pelasi vain kymmenen ottelua seuran J20-joukkueessa ja kolme ottelua J18-joukkueessa, kun Ruotsin juniorisarjat olivat keskeytettyinä koronavirusrajoitusten vuoksi. Čiernik pelasi myös yhden ottelun Södertäljen miesten joukkueessa Ruotsin toiseksi korkeimmalla sarjatasolla HockeyAllsvenskanissa. Tammikuussa 2021 hän teki seuran kanssa kevääseen 2023 ulottuvan ammattilaissopimuksen. Kauden 2021–2022 Čiernik pelasi suurimmaksi osaksi Södertäljen J20-joukkueessa, jonka toiseksi paras pistemies hän oli Johannes Jämsénin jälkeen tehoilla 20+27=47. Čiernik pelasi kauden aikana Allsvenskanissa 11 runkosarjaottelua ilman tehopisteitä.

WHL-joukkue Lethbridge Hurricanes varasi Čiernikin 31. pelaajana . Hän jatkoi kaudella 2022–2023 uraansa kuitenkin Södertäljessä. Čiernik vietti alkukauden pääasiassa seuran J20-joukkueessa. Hän pelasi Södertäljen miesten joukkueessa yhdeksän ottelua tehden kolme syöttöpistettä, kunnes tammikuussa 2023 seura lainasi Čiernikin toistaiseksi voimassa olevalla sopimuksella toiseen Allsvenskan-joukkueeseen, Västervikiin. Seuraavana päivänä hän ilmaisi ruotsalaislehti *Hockeysverigen* haastattelussa jääneensä Södertäljessä odotettua pienempään rooliin. Čiernik aloitti Västervikissä vahvasti ja teki seitsemässä ensimmäisessä ottelussaan tehot 2+4=6. Södertäljen urheilujohtaja Emil Georgsson kertoi *[[Södertäljes Länstidning]]*-lehdelle keskustelleensa Čiernikin isän Ivanin kanssa ja heidän haluavan Alexin jatkavan Västervikissä. Georgsson kuitenkin muistutti Södertäljen mahdollisuudesta kutsua Čiernik takaisin loukkaantumisten varalta. Hän pelasi Västervikissä lopulta kymmenen ottelua, kunnes siirtotakarajalla helmikuussa Södertälje kutsui Čiernikin takaisin vahvuuteensa. Hän pelasi joukkueessa kaikkiaan 15 runkosarjaottelua tehopistein 1+5=6 ja ja kolme pudotuspeliottelua ilman tehopisteitä. Södertäljen J20-joukkueessa Čiernik pelasi 18 runkosarja- ja viisi karsintasarjan ottelua.

Philadelphia Flyers varasi Čiernikin neljännellä kierroksella 120. pelaajana . Kaudeksi 2023–2024 hän palasi vuoden mittaisella sopimuksella edellisen kauden lainaseuraansa Västervikiin. Marraskuussa 2023 Čiernik joutui sivuun aivotärähdyksen vuoksi. Hän palasi kaukaloihin noin kolme viikkoa myöhemmin joulukuussa ja osallistui alle 20-vuotiaiden MM-kilpailuihin, jossa Čiernik sai kolmannessa ottelussaan kuitenkin uuden aivotärähdyksen. Hän palasi kaukaloihin helmikuussa 2024. Čiernik pelasi Allsvenskanissa kauden aikana lopulta 26 runkosarjaottelua tehopistein 4+10=14 ja kuusi karsintasarjan ottelua tehden kolme syöttöpistettä.

Čiernik siirtyi kaudeksi 2024–2025 jatkamaan Allsvenskan-uraansa vuoden mittaisella sopimuksella Nybroon. Hän pelasi siellä runkosarjassa 46 ottelua tehopistein 11+12=23. Čiernik voitti joukkueen sisäisen tehotilaston lukemalla +8. Pudotuspeleissä hän pelasi kaksi ottelua tehden yhden maalin. Allsvenskan-kauden jälkeen maaliskuussa 2025 Čiernik teki amatööritryout-sopimuksen AHL-joukkue Lehigh Valley Phantomsin kanssa. Hän pelasi siellä kolme runkosarjaottelua tehden yhden syöttöpisteen.

Kaudeksi 2025–2026 Čiernik siirtyi vuoden mittaisella sopimuksella SM-liigajoukkue Pelicansiin. Joukkuetta valmensi hänelle Philadelphia Flyersin kehitysvalmentajana tutuksi tullut Sami Kapanen. Čiernikin rooli Pelicansissa jäi kuitenkin odotettua pienemmäksi. Hän pelasi siellä 19 ottelua tehopistein 1+2=3, kunnes marraskuussa 2025 Čiernikin sopimus purettiin hänen omasta aloitteestaan. Čiernikin tiedotettiin samana päivänä palaavan loppukauden kattavalla sopimuksella Nybron Allsvenskan-joukkueeseen. Hänen kautensa jatkui vaikeana ja Čiernik teki siellä 21 ottelussa vain viisi tehopistettä, kunnes hänen kautensa päättyi aivotärähdyksen vuoksi jo tammikuussa 2026.

Huhtikuussa 2026 Čiernik teki kolmivuotisen NHL-tulokassopimuksen Philadelphia Flyersin kanssa.

### Maajoukkueura

Čiernik pelasi myös alle 18-vuotiaiden Hlinka Gretzky Cupissa vuonna 2021, jolloin hän voitti hopeaa. Čiernik jakoi kuudella syöttöpisteellään Slovakian sisäisen syöttöpörssin voiton Juraj Slafkovskýn ja Filip Mešárin kanssa. Hän pelasi myös alle 18-vuotiaiden IA-divisioonan MM-kilpailuissa vuonna 2022, jolloin Čiernik voitti kultaa ja oli nostamassa Slovakiaa takaisin pääsarjatasolle. Hän oli tehoilla 5+7=12 joukkueen paras pistemies ja jakoi sisäisen maalipörssin voiton Dalibor Dvorskýn kanssa sekä koko turnauksen pistepörssin toisen sijan Norjan Mats Bakke Olsenin kanssa edellään Norjan Martin Johnsen.

Čiernik pelasi myös alle 20-vuotiaiden MM-kilpailuissa vuosina 2023 ja 2024, joista jälkimmäinen turnaus kuitenkin keskeytyi kolmennessa ottelussa Norjaa vastaan aivotärähdyksen vuoksi. 

Slovakian A-maajoukkueessa Čiernik on pelannut kaksi ottelua tehden yhden syöttöpisteen. Hän teki A-maajoukkuedebyyttinsä IIHF European Cup of Nationsissa 6. marraskuuta 2026 Saksan Landshutissa Itävaltaa vastaan. Čiernik sai ottelussa myös syöttöpisteen Viliam Čachon tekemään maaliin.

## Muuta
Čiernikin isoveli Samuel pelasi omalla urallaan hyökkääjänä Saksan juniorisarjoissa. Hän toimii nykyään Iserlohner EC:n U15-joukkueen päävalmentajana. Veljesten isä Ivan Čiernik pelasi omalla urallaan hyökkääjänä pudotuspelit mukaan lukien yhteensä 91 NHL-ottelua Ottawa Senatorsissa ja Washington Capitalsissa sekä loi pitkän uran myös Saksassa.

## Tilastot

## Lähteet
*
*
*

### Viitteet